Cebollera mendilerroko natura parkea

Cebollera mendilerroko natura parkea () Errioxa hegoaldeko izen bereko mendilerroan dagoen eremu babestua da, 1995eko martxoaren 20an natura parke izendatu zutena. Burgosko eta Soriako probintziekin egiten du muga.

Demanda, Urbión eta Camerosekin batera Hegaztien Babes eremua (ZEPA) osatzen du.

Kokapena 
Iberiar sistemaren iparraldeko muturrean kokaturik dago, Cebollera mendilerroaren haizealdean, Errioxako Erkidegoan. Tierra de Cameros eskualdeko Villoslada eta Lumbreras herriak hartzen ditu bere baitan, bai eta San Andres eta El Horcajo herrixkak ere. Logroño hiriburutik 50 kilometro eskasera aurkitzen da eta guztira 500 biztanle inguru bizi dira han.

Interpretazio zentrua Villosladan aurkitzen da eta hezkuntza jarduerak eskaintzen ditu. San Andres herrixkan Cameroseko tresna tradizionalen inguruko erakusketa bat ere badago.

Deskribapena 

Iregua ibaiaren goikaldean dago eta 2.000 metrotik gorako mendiak ditu. Mendi garaienak Castillo de Vinuesa (2.083 m.), Peñón de Santocenarrio (2.058 m.), Cebollera (2.164 m.), La Mesa (2.163 m.) eta Alto de Cueva Mayor (2,138 m.) dira. Antzinako glaziarrek moldaturiko zuloak ("los hoyos") ere aipatzekoak dira. Erliebe mailakatu horretan ohikoak dira erreka azkarrak eta urjauzi txikiak.

Cameroseko mendeetako transhumantziaren ondoren bertako basoa errekuperatzea lortu da. Oraindik ere ikusgai daude ordea artzantzaren kulturak utzitako borda, "chozo" (aterpe) eta baselizak.

Flora eta fauna 
Pinu gorriak, pagoak eta ametzak dira nagusi Cebollerako mendietan, bainabeste hainbat espezie ere aurkitzen dira: urkiak, haritz kandugabeak, arteak, mendi-pinuak, gorostiak...

Cebollera mendilerroko faunaren barnean heggazti harraparien aniztasuna handia da. Aztorea, gabiraia, zapelatz liztorjalea, arrano txikia, arrano sugezalea, zapelatza, urubia eta hontz ertaina dira ohikoenak. Ugaztunei dagokienez, azeria, basurdea, oreina, urtxintxa eta basakatua ditugu. 

Erreka eta ibaietan igarabak eta muturluzeak agertzen dira eta amuarrainak ere ugari dira.

Erreferentziak

Kanpo estekak 
  Cebollera mendilerroko natura parkearen webgune ofiziala

Espainiako Natura Parkeak
Errioxako geografia
Errioxako mendiak